Broj: 711-I-1990-P-267-21/22-02-21

Zagreb, 01. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković te Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **na temelju vlastitih saznanja o mogućem sukobu interesa dužnosnice** **Kristine Benko Markovica zamjenice gradonačelnika Grada Đurđevca do 19. svibnja 2021.**, na 178. sjednici, održanoj dana 01. srpnja 2022.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnice Kristine Benko Markovica zamjenice gradonačelnika Grada Đurđevca do 19. svibnja 2021. zbog moguće povrede članka 8. i 9. ZSSI-a koja proizlazi iz propusta da po pisanom nalogu Povjerenstva, u danom roku koji je istekao s danom 30. listopada 2021.g., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenice gradonačelnika Grada Đurđevca.**
2. **Poziva se dužnosnica Kristina Benko Markovica da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici obveznici ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da je Kristina Benko Markovica obnašala dužnost zamjenice gradonačelnika Grada Đurđevca u mandatu 2017. – 2021. do 21. svibnja 2021. Slijedom navedenoga, Kristina Benko Markovica je povodom obnašanja navedene dužnosti obvezna postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka nadalje je propisano da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik prema istom Zakonu dužan prijaviti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da dužnosnica po proteku 30 dana od prestanka mandata zamjenice gradonačelnika Grada Đurđevca nije podnijela izvješće o imovinskom stanju.

Povjerenstvo je stoga Zaključkom broj: 711-I-1664-IK-2203-17/21-03-16 od 08. listopada 2021.g. naložilo da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika. Točkom II. izreke navedenoga zaključka dužnosnica je upozorena da će, ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, Povjerenstvo protiv nje pokrenuti postupak zbog kršenja odredbi iz članka 8. i 9. ZSSI-a.

Dužnosnica je navedeni zaključak zaprimila 15. listopada 2021.g. putem elektroničke dostave te je rok od 15 dana za ispunjenje obveze protekao s danom 30. listopada 2021.g.

Povjerenstvo ističe kako dužnosnica ni do dana donošenja ove Odluke nije podnijela izvješće o imovinskom stanju povodom prestanka obnašanja dužnosti dužnosti zamjenice gradonačelnika Grada Đurđevca.

S obzirom da dužnosnica u danom roku od 15 dana od dana primitka gore navedenog Zaključka nije ispunila obveze iz članka 8. i 9. ZSSI-a, Povjerenstvo je, na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a.

Sukladno članku 39. stavku 3. ZSSI-a, poziva se dužnosnica Kristna Benko Markovica da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Kristna Benko Markovica, osobnom dostavom
2. Objava na internetskoj stranici Povjerenstva
3. Pismohrana